I n f o r m á c i a
 
o stave procesu zadávania zákazky na projekt EDUNET_SK



V roku 2010 rezort školstva uzavrel so spoločnosťou Slovak Telekom zmluvu na projekt INFOVEK 2, ktorého predmetom bolo zabezpečenie internetového pripojenia pre školy a vytvorenie virtuálnej siete rezortu školstva.

V septembri 2015 ministerstvo priamym rokovacím konaním uzavrelo so spoločnosťou Slovak Telekom zmluvu, ktorou sa projekt INFOVEK 2 predĺžil o rok, s celkovou cenou 5,778 mil. eur bez DPH. Dôvodom uzavretia tejto zmluvy bol fakt, že v danom čase nebol vysúťažený nový poskytovateľ pripojenia. Verejné obstarávanie na nového poskytovateľa pripojenia, t. j. verejné obstarávanie na EDUNET_SK, bolo vyhlásené v decembri 2015. Vzhľadom na to, že verejné obstarávanie na projekt EDUNET_SK nebolo (v danom čase) ukončené, ministerstvo v septembri 2016 uzavrelo so spoločnosťou Slovak Telekom dodatok k uvedenej zmluve, ktorým predĺžilo projekt INFOVEK 2 až do ukončenia implementácie projektu EDUNET_SK. 

Dňa 2. mája 2018 Úrad pre verejné obstarávanie (ďalej len „ÚVO“) ukončil kontrolu zákazky na predĺženie projektu INFOVEK 2, pričom v protokole konštatoval porušenie zákona o verejnom obstarávaní s vplyvom na výsledok, konkrétne nesplnenie podmienky na použitie priameho rokovacieho konania. Je teda žiaduce vypovedať projekt INFOVEK 2. Okrem iného existuje vysoká pravdepodobnosť, že ÚVO uloží ministerstvu pokutu za správny delikt vo výške 5 % zo zmluvnej ceny počas celého trvania zmluvného vzťahu, doposiaľ cca 650 tis. eur. Dňa 20. 6. 2018 totiž ÚVO začal voči ministerstvu správne konanie o uložení pokuty za správny delikt.

Pritom verejné obstarávanie na projekt EDUNET_SK toho času stále nie je ukončené, napriek tomu, že ponuky boli predložené už 15.3.2016. Ponuky však boli vyhodnotené až v júli 2017. Pre úplnosť uvádzame, že verejné obstarávanie na zákazku EDUNET_SK ÚVO taktiež kontroloval, pričom nezistil porušenie zákona s vplyvom na výsledok verejného obstarávania. Proces verejného obstarávania bol na ÚVO opakovane napádaný neúspešným uchádzačom Slovak Telekom. 

Prvé námietky proti vyhodnoteniu ponúk Slovak Telekomu z augusta 2017 ÚVO zamietol (rozhodnutie č. 13752-6000/2017-ODI z 22. 09. 2017) a potvrdil správnosť vyhodnotenia ponúk ministerstvom.

Neúspešný Slovak Telekom podal odvolanie, pričom rada ÚVO v rozhodnutí (č. 15655-9000/2017 20.11.2017) opätovne posúdila výsledok vyhodnotenia ponúk ministerstvom ako správny a nariadila ministerstvu odstrániť len formálne nedostatky oznámenia o výsledku vyhodnotenia ponúk.

Po tom, ako ministerstvo v decembri 2017 odstránilo formálne nedostatky bez vykonania akýchkoľvek iných podstatných zmien, neúspešný uchádzač Slovak Telekom opätovne napadol vyhodnotenie ponúk na ÚVO, následne ÚVO nariadil verejné obstarávanie zrušiť. Ministerstvo sa odvolalo, pričom rada ÚVO vyhovela odvolaniu ministerstva a námietky neúspešného uchádzača zamietla. Po vydaní tohto rozhodnutia tak ministerstvo nemalo žiadnu právnu prekážku uzavretia zmluvy na projekt EDUNET_SK so spoločnosťou SWAN.

Ministerstvo následne pristúpilo k rokovaniam s úspešným uchádzačom spoločnosťou SWAN. Výsledkom bolo vypracovanie Dodatku č. 1 k zmluve na projekt EDUNET_SK, ktorý významným spôsobom vylepšuje parametre poskytovaných služieb, najmä čo sa týka rýchlosti pripojenia. Zmluva na projekt EDUNET_SK s týmto dodatkom je pripravená na uzavretie.

Neúspešný uchádzač Slovak Telekom napadol na súde rozhodnutie rady ÚVO č. 15655-9000/2017 zo dňa 20.11.2017. Krajský súd priznal žalobe odkladný účinok. Ministerstvo sa o ňom dozvedelo dňa 7.5.2018, keď mu neúspešný uchádzač Slovak Telekom doručil list, ktorého prílohou bola kópia uznesenia Krajského súdu v Bratislave, ktorým tento súd v odôvodnení zakázal ministerstvu uzavrieť zmluvu na EDUNET_SK. Krajský súd v Bratislave s ministerstvom nekonal ako s účastníkom súdneho konania. Krajský súd v Bratislave neumožnil ministerstvu vyjadriť sa k návrhu Slovak Telekom na vydanie tohto uznesenia, a to napriek tomu, že jediný subjekt negatívne dotknutý následkami predmetného uznesenia je práve ministerstvo. Ministerstvo sa domnieva, že vydanie uznesenia Krajského súdu znemožňujúceho uzavretie zmluvy na EDUNET_SK v spojení s potrebou ukončiť užívanie služieb Slovak Telekom v rámci projektu INFOVEK 2 spôsobí nemožnosť poskytovania internetového pripojenia školám, a teda môže byť v rozpore s verejným záujmom. Dňa 17.5.2018 ministerstvo doručilo Krajskému súdu v Bratislave list, na základe ktorého Krajský súd v Bratislave pribral ministerstvo ako účastníka uvedeného súdneho konania.

V prípade znemožnenia poskytovania internetového pripojenia školám s najväčšou pravdepodobnosťou nastanú závažné následky, napr.:
· školy budú odpojené od internetového pripojenia projektu INFOVEK 2, pričom školy si budú musieť zabezpečiť internetové pripojenie individuálne, čo zahŕňa nielen náklady na samotné pripojenie ale aj náklady na vybudovanie infraštruktúry (Access pointy, routre, kabeláž),
· bez kvalitného individuálneho zabezpečeného pripojenia bude nedostupné digitálne učivo na ZŠ a SŠ,
· bez kvalitného individuálneho zabezpečeného pripojenia nebude možné vykonávať zákonom stanovený automatizovaný zber dát pre účely nastavenia financovania ZŠ a SŠ a nebude možné automaticky aktualizovať dáta v Rezortnom informačnom systéme,
· bude limitovaná dostupnosť eslužieb v rezorte školstva (napr. elektronizácia poskytovania potvrdenia o návšteve školy + ďalších 18 eslužieb),
· bez kvalitného individuálneho zabezpečeného pripojenia a vybudovania centrálneho kontrolného bodu bude dostupnosť elektronických maturít obmedzená na malý počet žiakov,
· bez kvalitného individuálne zabezpečeného pripojenia a vybudovania centrálneho kontrolného bodu bude dostupnosť elektronických prijímacích skúšok obmedzená na malý počet žiakov,
· bez kvalitného individuálne zabezpečeného pripojenia a vybudovania centrálneho kontrolného bodu bude dostupnosť elektronického monitoringu žiakov 5. a 9. ročníka ZŠ obmedzená na malý počet žiakov,
· [bookmark: _GoBack]nebude dostupný centrálny manažment bezpečnosti, vrátane prístupu k internetovému obsahu na školách, čím nebude možné chrániť žiakov pred nežiaducim internetovým obsahom, napr. propagujúcim extrémizmus, xenofóbiu, či rasizmus.

Internetové pripojenie pre školy je v súčasnosti ešte stále zabezpečované spoločnosťou Slovak Telekom v rámci projektu INFOVEK 2. Keďže ÚVO už začal správne konanie, ministerstvo bude ÚVO-m sankcionované.

Zároveň nie je možné uzavrieť zmluvu s úspešným uchádzačom SWAN, a to v dôsledku súdneho konania na Krajskom súde v Bratislave, ktoré inicioval Slovak Telekom a žiadal priznanie odkladného účinku.

Následkom rešpektovania uznesenia Krajského súdu v Bratislave je oddialenie realizácie projektu EDUNET_SK a teda oddialenie poskytovania:
· oveľa vyššej rýchlosti pripojenia na internet pre školy (napr. pri najväčších školách až 400 Mbps namiesto 12 Mbps)
· bezdrôtového pripojenia žiakov a učiteľov v rámci celej budovy školy aj pomocou vlastných zariadení (v rámci EDUNETu sa počíta s inštaláciou až 10 000 nových wifi access pointov na školách),
· centrálneho spravovania komunikačných zariadení a pripojenia a s tým spojené odbremenenie najmä menších škôl od nákladov na nákup a správu týchto zariadení a pripojenia,
· centrálneho riadenia prístupov v internetovému obsahu (ochrana pre nežiaducim obsahom).

